Иджырей урысыбзэм и лъабжьэр зыгъэтIылъа Пушкин Александр
Мэкъуауэгъуэм и 6-м, урыс усакIуэшхуэ, иджырей урыс литературэбзэм и лъабжьэр зыгъэтIылъа Пушкин Александр къыщалъхуа махуэм, ди къэралым урысыбзэм и махуэр щагъэлъапIэ.
Пушкиным и фэеплъу Налшык дэтым вэсэпшыхь удз гъэгъахэр тралъхьащ. Абы и ужькIэ усакIуэ цIэрыIуэм и IэдакъэщIэкI къыхэхахэм къыщеджащ Къэбэрдей уэрамым тет «Победа» киногъэлъэгъуапIэм деж.
Фигу къэдгъэкIыжынщи, Урысыбзэм и махуэр гъэлъэпIэным теухуа унафэр 2010 гъэм, Анэдэлъхубзэм и дунейпсо махуэм ирихьэлIэу, къыщащтауэ щытащ ООН и Секретариатым Жылагъуэ хъыбарегъащIэм-кIэ и департаментым. Ар бзэ куэдым зегъэужьыным, щэнхабзэ бейр хъумэным ипкъ иткIэ къызэрагъэпэща программэм хэту къащтат. А программэм и къалэн нэхъыщхьэхэм ящыщщ ООН-м и официальнэ бзэуэ къалъытаихыр (инджылызыбзэр, хьэрыпыбзэр, испаныбзэр, китаибзэр, урысыбзэр, франджыбзэр) зэхуэгъэдэныр, бзэ, щэнхабзэ зэмылIэужьыгъуэхэм гулъытэ хуегъэщIыныр.
Урысыбзэр — бзэ нэхъ ин дыдэхэм ящыщу къалъытэ. Абы ирипсалъэхэм я бжыгъэм дунейм еханэ увыпIэр щаIыгъщ. Интернетым къызэрыщагъэсэбэпымкIэ етIуанэ увыпIэм щытщ. Ар нэхъ зэдзэкIыгъуафIэ бзэхэм ящыщу къалъытэ.
Урысыбзэм ирипсалъэхэм я бжыгъэр ди къэралым мелуани 146-м щыноблагъэ, хамэ къэралхэм — мелуани 127-рэ щохъу.
Инэрокъуэ Данэ.
